În sezonul 2010-2011, la Oltchim a fost adus ca antrenor Péter Kovács. În perioada 7-19 decembrie 2010, Cristina Neagu a fost elementul de bază al echipei naționale a României care a participat la Campionatul European desfășurat în Danemarca și Norvegia. Neagu a fost golghetera competiției, cu un total de 53 de goluri din 106 aruncări. De asemenea, ea a ocupat primul loc în topul paselor de gol, cu 36 de pase, și a fost desemnată cel mai bun inter stânga, fiind inclusă în echipa ideală a campionatului. În finala mică, desfășurată pe 19 decembrie la Herning, în urma unui meci foarte strâns și spectaculos, echipa României a învins naționala Danemarcei cu scorul de 16-15, iar Cristina Neagu și coechipierele sale au câștigat medaliile de bronz. Neagu a înscris 6 din cele 16 goluri ale echipei României.